URDHËR
Nr. 36, datë 24.1.2023

PËR MIRATIMIN E RREGULLORES PËR KRIJIMIN E REGJISTRIT SHTETËROR TË REVISTAVE SHKENCORE QË BOTOHEN NË REPUBLIKËN E SHQIPËRISË

Në mbështetje të nenit 102 të Kushtetutës së Republikës së Shqipërisë; të neneve 60 dhe 79, të ligjit 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”; të pikës 3 të kreut V, të vendimit nr. 112, datë 23.2.2018, të Këshillit të Ministrave, “Për përcaktimin e kritereve për fitimin e gradës shkencore ‘Doktor’ dhe të standardeve shtetërore për fitimin e titujve akademikë ‘Profesor i asociuar’ dhe “Profesor’”, të ndryshuare; dhe të vendimit nr. 165, datë 21.3.2018, të Këshillit të Ministrave, “Për metodologjinë e procesit të vlerësimit të veprimtarisë kërkimore-shkencore të njësive bazë të institucioneve të arsimit të lartë,

URDHËROJ:

1. Miratimin e rregullores “Për krijimin e regjistrit shtetëror të revistave shkencore që botohen në Republikën e Shqipërisë”, që i bashkëlidhet këtij urdhri dhe është pjesë përbërëse e tij.
2. Ngarkohen për zbatimin e këtij urdhri, Sekretari i Përgjithshëm në Ministrinë e Arsimit dhe Sportit, Agjencia Kombëtare e Kërkimit Shkencor dhe Inovacionit dhe institucionet publike dhe jopublike që kryejnë veprimtari shkencore në Republikën e Shqipërisë.
Ky urdhër hyn në fuqi menjëherë dhe botohet në Fletoren Zyrtare. 

MINISTËR I ARSIMIT DHE SPORTIT
Evis Kushi


RREGULLORE 
PËR KRIJIMIN E REGJISTRIT SHTETËROR TË REVISTAVE SHKENCORE QË BOTOHEN NË REPUBLIKËN E SHQIPËRISË 

KREU I
DISPOZITA TË PËRGJITHSHME

Neni 1
Baza ligjore 

Kjo Rregulloret bazohet në nenet 60 dhe 79 të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”; në vendimin nr. 112, datë 23.2.2018, të Këshillit të Ministrave, “Për përcaktimin e kritereve për fitimin e gradës shkencore ‘Doktor’ dhe të standardeve shtetërore për fitimin e titujve akademikë ‘Profesor i asociuar’ dhe ‘Profesor’”, të ndryshuar; dhe në vendimin nr. 165, datë 21.3.2018, të Këshillit të Ministrave, “Për metodologjinë e procesit të vlerësimit të veprimtarisë kërkimore-shkencore të njësive bazë të institucioneve të arsimit të lartë”.

Neni 2
Qëllimi dhe objektivat 
1. Kjo Rregullore ka për objekt krijimin e regjistrit shtetëror për revistat shkencore të botuara në Republikën e Shqipërisë, si dhe përcaktimin e procedurave për përfshirjen e revistave përkatëse në këtë regjistër.
2. Regjistri administrohet nga Agjencia Kombëtare e Kërkimit Shkencor dhe Inovacionit, në formatin e shkruar dhe elektronik. 

Neni 3
 Fusha e zbatimit

Kjo Rregullore zbatohet për revistat shkencore të botuara nga institucionet kërkimore shkencore në Republikën e Shqipërisë.

Neni 4
Përkufizime dhe shkurtime

1. “Regjistri shtetëror i revistave shkencore”, regjistri shtetëror i revistave shkencore të botuara në Republikën e Shqipërisë (në vijim “Regjistri)” është një bazë unike të dhënash të të gjitha revistave shkencore të botuara në Republikën e Shqipërisë, në përputhje me kuadrin ligjor në fuqi.
2. “Artikull kërkimor-shkencor (research article)” është rezultat i kërkimit shkencor origjinal, i cili kontribuon në mënyrë të drejtpërdrejtë në fushën përkatëse. Këta lloj artikujsh shkruhen nga kërkues shkencor në mënyrë individuale ose me bashkautorësi me studiues, kërkues ose ekspertë të fushës dhe aplikojnë standardet më të larta të vlerësimit dhe të komunikimit shkencor.
3. “Artikull vlerësues (review article)” përmbledh sistematikisht literaturën primare (artikujt kërkimorë-shkencorë) për një çështje të caktuar, si dhe propozon/sugjeron drejtime të mundshme studimore për t’u hulumtuar në të ardhmen. 
4. “Bord editorial”, grupi i individëve të cilët udhëheqin revistën shkencore, duke ofruar ekspertizë profesionale në botim, tërheqjen e autorëve të rinj, si dhe nxitjen e publikimeve. Tipikisht bordi përbëhet nga studiues, kërkues apo ekspertë të fushës, në fushën e revistës shkencore.
5. “Citescore – CiteScore (pikëzimi i citimit) i një reviste shkencore” është një masë që pasqyron numrin mesatar vjetor të citimeve në artikujt e fundit të botuar në atë revistë. Kjo llogaritje e vlerësimit të një reviste akademike/shkencore u shpall në dhjetor 2016 nga kompania Elsevier, që është administratore e bazës së të dhënave të revistave shkencore Scopus. Ky indikator është si një alternativë ndaj indikatorit të faktorit të impaktit që përdoret në Journal Citaton Reports, të përllogaritur nga kompania Clarivate Analitics, që administron bazën e të dhënave të revistave shkencore Web of Science.
6. “Faktor impakti – Journal Impact Factor (JIF) i një reviste akademike” është një tregues renditje i llogaritur nga Clarivate. Impact Factor pasqyron numrin mesatar vjetor të citimeve të artikujve të botuar në dy vjetët e fundit në një revistë të caktuar, siç indeksohet nga Clarivate’s Web of Science.
7. “Indeksim”, procesi i përfshirjes së një reviste shkencore në një databazë të caktuar, e cila mund të jetë e përgjithshme ose e specializuar në një fushë të caktuar. Indeksimi i revistës shkencore është një element i rëndësishëm që tregon cilësinë e saj. 
8. “International Standard Serial Number (ISSN) – ISSN” është kodi 8-shifror, i cili përdoret për të identifikuar gazetat, revistat shkencore etj. (të printuara dhe elektronike).
9. “Institucione kërkimore shkencore”, institucionet publike dhe jopublike që kryejnë veprimtari kërkimore shkencore në Republikën e Shqipërisë.
10. “Journal Acceptable Rate (JAR)”, përqindja e pranimit të artikujve për botim në revistën shkencore, është përqindja e pranimit të artikujve shkencorë, që pranohen për botim nga totali i të gjithë artikujve që paraqiten nga studiues të fushës përkatëse.
11. “Kategoritë e revistave”, revistat shkencore do të klasifikohen sipas kategorive A, B dhe C, në përputhje me kriteret specifike për secilën kategori.
12. “Periodiciteti”, përsëritja e botimit të numrave të revistës shkencore në intervale të rregullta kohore.
[bookmark: _GoBack]13. “Revistë shkencore”, botim periodik shkencor, i cili ka si synim kryesor shpërndarjen e gjetjeve të kërkimit shkencor sistematik të kryer në një fushë të caktuar. Për efekt të kësaj Rregulloreje, të gjitha botimet shkencore (pavarësisht emërtimit), të cilat plotësojnë kriteret e përcaktuara, konsiderohen si revista shkencore.
14. “SCImago Journal Rank (SJR)”, indikator i cili mat prestigjin e revistave shkencore dhe përfshin numrin e citimeve të marra nga revistat përkatëse dhe prestigjin e revistës nga vijnë citimet.
15. “Vlerësimi shkencor (peer review)”, procesi i vlerësimit kritik të cilësisë dhe të meritave shkencore të artikullit shkencor dhe kërkimit përkatës. Ky vlerësim kryhet nga redaktoret e revistës shkencore, si dhe ekspertë të tjerë të fushës përkatëse akademike.
16. “Vlerësim i jashtëm (external peer review)”, vlerësimi shkencor i kryer nga ekspertë të jashtëm (vendës ose të huaj), të pavarur, të fushës përkatëse, që nuk i përkasin institucionit. Ky vlerësim mund të kryhet në nivele të ndryshme anonimati apo edhe i hapur për të gjitha palët e përfshira.

KREU II
REGJISTRI

Neni 5
Regjistri i Revistave Shkencore

1. Regjistrimi, përpunimi dhe ruajtja elektronike e të dhënave të depozituara në regjistër kryhet nëpërmjet një sistemi të informatizuar që administrohet nga Agjencia Kombëtare e Kërkimit Shkencor dhe Inovacionit (AKKSHI).
2. Regjistri në format të shkruar trajtohet sipas legjislacionit në fuqi për arkivat, nga Agjencia Kombëtare e Kërkimit Shkencor dhe Inovacionit.

Neni 6
Kriteret për regjistrim

1. Për t’u përfshirë në kategorinë C, revista shkencore duhet të plotësojë kriteret, si më poshtë:
1.1 Periodiciteti i publikimit të jetë të paktën një herë në vit, publikim i rregullt në një muaj të caktuar të vitit.
1.2 Të ketë të paktën dy numra të revistës botuar në mënyrë të pandërprerë në dy vjetët e fundit.
1.3 Të ketë të përcaktuar qartë fushën/fushat e studimit për të cilën botohet.
1.4 Të jetë e identifikuar me një ISSN të vlefshme, të konfirmuar nga Regjistri Ndërkombëtar ISSN.
1.5 Të jetë e botuar në gjuhën shqipe dhe/ose në një nga pesë gjuhët zyrtare të Bashkimit Evropian (BE), si dhe të ketë abstrakt ose përmbledhje.
1.6 Të ketë një bord editorial të përbërë nga personel pjesa më e madhe e të cilëve kanë gradën shkencore “Doktor”.
1.7 Të ketë një procedurë standarde për dërgimin e artikujve të rinj për botim në redaksinë e revistës.
1.8 Të ketë një procedurë vlerësimi për artikujt që botohen.
1.9 Të ketë procedurë për vlerësimin e plagjiaturës.
1.10 Raporti i pranimit të artikujve për botim (JAR) me ato që paraqiten, duhet të jetë deri në masën 90%.
2. Për t’u përfshirë në kategorinë B, revista shkencore duhet të plotësojë kriteret, si më poshtë:
2.1 Periodiciteti i publikimit të jetë të paktën dy herë në vit, publikim i rregullt në një muaj të caktuar të vitit.
2.2 Të ketë të paktën tetë numra të revistës botuar në mënyrë të pandërprerë në katër vjetët e fundit.
2.3 Të ketë të përcaktuar qartë fushën/fushat e studimit për të cilën/cilat botohet.
2.4 Të jetë e identifikuar me një ISSN të vlefshme, të konfirmuar nga Regjistri Ndërkombëtar ISSN.
2.5 Të jetë e botuar në gjuhën shqipe dhe/ose në një nga pesë gjuhët zyrtare të BE-së. Abstrakti ose përmbledhja të jetë në një nga pesë gjuhët zyrtare të BE-së.
2.6 Të ketë një bord editorial të përbërë kryesisht nga një staf me të paktën 5 anëtarë që janë të kategorisë “Profesor” ose kanë gradën shkencore “Doktor” (PHD), të fituar pranë universiteteve të vendeve anëtare të OECD-së ose BE-së.
2.7 Të ketë një procedurë standarde të miratuar për dërgimin e artikujve të rinj për botim në redaksinë e revistës.
2.8 Të ketë një procedurë të përcaktuar lidhur me vlerësimin e jashtëm (External Peer Review) me vlerësues vendës dhe të huaj.
2.9 Të jetë e indeksuar në Drejtorinë e Revistave Shkencore me Akses të Hapur – DOAJ (Directory of Open Access Journal) (https://doaj.org).
2.10 Artikujt e revistës të kenë një Identifikues Digjital të Artikullit – DOI (Digjital Object Identifier), që përbëhet nga një tërësi unike germash e numrash, që të orientojnë drejt një linku në internet ku është botuar artikulli (https://www.doi.org/).
2.11 Raporti i pranimit të artikujve për botim (JAR) me ato që paraqiten, duhet të jetë deri në masën 80%.
2.12 Të ketë procedurë për vlerësimin e plagjiaturës.
3. Për t’u përfshirë në kategorinë A, revista shkencore duhet të plotësojë kriteret, si më poshtë:
3.1 Periodiciteti i publikimit të jetë të paktën 2 herë në vit, publikim i rregullt në një muaj të caktuar të vitit.
3.2 Të ketë të paktën 8 numra të revistës botuar në mënyrë të pandërprerë në katër vjetët e fundit.
3.3 Të ketë të përcaktuar qartë fushën/fushat e studimit për të cilën botohet.
3.4 Të jetë e identifikuar me një ISSN të vlefshme, të konfirmuar nga Regjistri Ndërkombëtar ISSN.
3.5 Të jetë e botuar në një nga 5 gjuhët zyrtare të BE-së. Nëse revista është e indeksuar në Scopus dhe/ose Web of Science, pranohet të jetë e botuar dhe në gjuhën shqipe.
3.6 Të ketë një bord editorial të përbërë kryesisht nga një staf me të paktën 5 anëtarë që janë të kategorisë “Profesor”, kanë titullin akademik ose kanë gradën shkencore “Doktor” (PHD), të fituar pranë universiteteve të vendeve anëtare të OECD-së ose BE-së.
3.7 Të ketë një procedurë standard për dërgimin e artikujve të rinj për botim në redaksinë e revistës. Vetëm 2/3 e autorëve të artikujve të revistës të çdo numri duhet t’i përkasin institucionit që e boton atë.
3.8 Të ketë një procedurë të përcaktuar lidhur me vlerësimin e jashtëm (External Peer Review) me vlerësues vendës dhe të huaj.
3.9 Të jetë e indeksuar në Drejtorinë e Revistave Shkencore me Akses të Hapur – DOAJ (Directory of Open Acess Journal) (https://doaj.org/).
3.10 Artikujt e revistës të kenë një Identifikues Digjital të Artikullit – DOI (Digjital Object Identifier), që përbëhet nga një tërësi unike shkronjash e numrash që të orientojnë drejt një linku në internet ku është botuar artikulli (https://www.doi.org/).
3.11 Të jetë e indeksuar në një nga Bazat e të Dhënave të Revistave Shkencore të njohura ndërkombëtarisht, si Scopus dhe/ose Web of Science, dhe të ketë një nga indikatorët e citimit: impakt faktor (IF), CiteScore ose Scimago Journal Rank (SJR).
3.12 Të ketë procedurë për vlerësimin e plagjiaturës.
3.13 Raporti i pranimit të artikujve për botim (JAR) me ato që paraqiten, duhet të jetë deri në masën 70%.
4. Revista, përbërja e bordit editorial, procedurat e vlerësimit dhe të gjitha elementet për secilën kategori të specifikuar më sipër, duhet të jenë të publikuara në faqen zyrtare web.

Neni 7
Procedura e aplikimit

1. Institucionet kërkimore shkencore përcjellin pranë AKKSHI-së, aplikimin për përfshirjen e revistës/ave shkencore në regjistër. 
2. Në rast se i njëjti institucion boton më shumë se një revistë shkencore, dërgon aplikim individual për secilin botim. 
3. Aplikimi kryhet në formatin elektronik dhe përmban:
a) Formularin e aplikimit, me elementet e mëposhtme:
i. titullin e revistës shkencore;
ii. link-un e faqes zyrtare web të revistës shkencore;
iii. ISSN;
iv. vitin e botimit të parë;
v. fushën;
vi. periodicitetin;
vii. gjuhën;
viii. bordin editorial (listën e plotë të anëtarëve përfshirë titujt dhe rolet);
ix. nivelin e aksesueshmërisë;
x. procedurën e vlerësimit;
xi. procedurën e vlerësimit të jashtëm (nëse ka); 
xii. procedurën e vlerësimit të plagjiaturës; 
xiii. formularin e nënshkruar nga titullari i institucionit dhe drejtuesi i revistës shkencore; 
b) Dokumentacionin provues, sipas elementeve të plotësuara në formular. 
4. Regjistrimi fillestar i revistave të botuara nga institucionet kërkimore shkencore, si dhe çdo regjistrim tjetër i mëvonshëm, që ndryshon formën apo përmbajtjen e tyre, bëhet në bazë të aplikimit drejtuar AKKSHI-së.
5. Në përbërje të dokumentacionit të aplikimit duhet të jenë këto elemente:
i. kërkesa për regjistrim;
ii. formulari;
iii. vendimi i senatit të IAL-së apo Këshillit Shkencor të institucionit kërkimor për miratimin e formës së revistës, periodocitetit duhet të jenë në origjinal ose kopje autentike me origjinalin;
iv. akti i hapjes së revistës ose numri më i vjetër i revistës që disponon institucioni;
v. akti i indeksimit të revistës;
vi. forma e revistës (design) që do të regjistrohet;
6. Dokumentet duhet të jenë në gjuhën shqipe ose të përkthyera dhe të konfirmuara nga institucioni përkatës.
7. AKKSHI-ja kryen shqyrtimin dhe verifikimin e dokumenteve të paraqitura në dosjen e aplikimit, brenda 10 ditë pune, nga data e depozitimit të aplikimit.

Neni 8
Miratimi i regjistrimit

1. AKKSHI-ja, pasi kryen shqyrtimin dhe verifikimin e dokumentacionit në dosjen e aplikimit nga institucionet e sipërcituara dhe vëren se dokumentacioni i depozituar është i plotë, sipas kërkesave të kësaj Rregulloreje, si edhe përmbush kriteret për t’u klasifikuar në një nga kategoritë A, B, C atëherë miraton regjistrimin e revistës shkencore.
2. Pas miratimit kryhet regjistrimi i revistës në regjistër dhe nga institucioni përkatës i ngarkuar me procesin e regjistrimit, lëshohet vërtetimi përkatës për institucionin e interesuar që ka paraqitur aplikimin.
3. Vërtetimi i regjistrimit lëshohet brenda 5 ditësh nga data e regjistrimit në regjistër.


Neni 9
Plotësim dokumentacioni

1. Në rast se pas verifikimeve të parashikuara në nenin 7 të kësaj Rregulloreje, rezulton se nuk janë përmbushur të gjitha kërkesat për regjistrimin e revistave shkencore, AKKSHI-ja njofton me shkrim ose në rrugë elektronike institucionin që ka paraqitur aplikimin për plotësimin e dokumentacionit.
2. Procedura e shqyrtimit për regjistrim rifillon menjëherë pas përmbushjes së kritereve të parashikuara. 
3. Afati i shqyrtimit të aplikimit fillon të llogaritet nga dita e depozitimit të plotësimeve/ saktësimeve.

Neni 10
Kodi unik i identifikimit të revistës shkencore

1. Çdo revistë shkencore, e regjistruar në regjistrin, pajiset me një kod unik identifikimi.
2. Kodi unik i identifikimit përbëhet nga këto elemente:
a) RSH – Akronimi për Revistë Shkencore. 
b) Viti i botimit të revistës për herë të parë.
c) Emri i shkurtuar i institucionit kërkimor shkencor.
d) Numri i fushës/nënfushës së kërkimit shkencor, sipas shtojcës 1, të vendimit nr. 165, datë 21.3.2018, të Këshillit të Ministrave.

Neni 11
Ankimi administrativ

1. Çdo institucion kërkimor shkencor, të cilit i është refuzuar regjistrimi i revistës shkencore, ka të drejtën e ankimit administrativ brenda 30 ditësh në AKKSHI.
2. AKKSHI-ja, ngre komisione ekspertësh për shqyrtimin e ankimit, vendimin e të cilit ia njofton institucionit të interesuar brenda 10 ditëve nga data e depozitimit të ankimit.
3. Brenda 30 ditësh nga vendimmarrja e AKKSHI-së, institucion kërkimor shkencor ka të drejtën e ankimit administrativ ndaj këtij vendimi në MAS.
4. MAS-i, pasi shqyrton ankimin, merr vendim dhe ia njofton institucionit të interesuar brenda 10 ditëve nga data e depozitimit të ankimit.

Neni 12
Aksesi publik

Regjistri i revistave shkencore publikohet në faqen zyrtare web të MAS-it dhe të AKKSHI-së.

Neni 13
Të dhënat e regjistrimit

Të dhënat që do të mbahen në regjistër për çdo revistë shkencore do të jenë, si më poshtë:
a) Titulli i revistës;
b) Institucioni botues;
c) Viti i parë i botimit;
d) Fusha e kërkimit (sipas shtojcës 1, të vendimit nr. 165, datë 21.3.2018, të Këshillit të Ministrave);
e) Periodiciteti; 
f) Bordi botues; 
g) Gjuha; 
h) ISSN;
i) Vlerësimi shkencor (peer review);
j) Website;
k) Niveli i aksesit;
l) Financuesi;
m) Pagesë për botim artikulli;
n) Numri unik identifikimit të revistës shkencore;
o) Indeksimi në një database ndërkombëtare;
p) Indeksi i citimit;
q) Procesi i plagjiaturës;
r) Procedura e vlerësimit të plagjiaturës.

Neni 14
Afatet

Aplikimi për regjistrimin e revistave shkencore në regjistrin shtetëror kryhet sipas procedurës së përcaktuar në nenin 5 të kësaj Rregulloreje, në çdo kohë, dhe regjistrimi i tyre në regjistër kryhet menjëherë pas kategorizimit të tyre.

Neni 15
Procedura e vlerësimit

Vlerësimi i plotësimit të kritereve të revistave, sipas përcaktimeve në këtë Rregullore kryhet nga AKKSHI-ja. Në rastin kur revista u përket fushave specifike, si studimet albanologjike, siguria publike dhe mbrojtja, vlerësimi i plotësimit të kritereve të tyre do të realizohet nga grupe pune të cilat duhet të ngrihen nga AKKSHI-ja.

KREU III
DISPOZITAT PËRFUNDIMTARE

1. Ministria përgjegjëse për arsimin kryen vlerësime periodike çdo tre vjet, në vijimësi të përputhshmërisë së kritereve përkatëse nga revistat shkencore, të cilat regjistrohen në regjistrin shtetëror. 
2. Kjo Rregullore hyn në fuqi menjëherë.

